**előterjesztés**

**Körmend Város Önkormányzata Képviselő-testülete 2016. február 24-i ülésére**

**Tárgy:** A Nemzetközi Visegrádi Alap által meghirdetett pályázatban való partneri részvétel

*Tisztelt Képviselő-testület!*

A tavalyi év végén a csehországi Rožnov pod Radhoštěm testvértelepüléssel folytatott tárgyalások során felmerült több konkrét együttműködési lehetőség. A további szakmai egyeztetéseknek köszönhetően most lehetőségünk van egy olyan kulturális projektben partnerként részt venni, amely lehetőséget biztosít arra, hogy Körmend városa megmutasson valamit a sokszínű, gazdag magyar hagyományokból. A roznovi település ugyanis pályázni kíván a Nemzetközi Visegrádi Alap keretein belül egy olyan Folklor fesztivál megrendezésére, amely összesen 4 ország egy-egy települését fogná össze. A pályázatot benyújtó Roznov mellett Magyarországot Körmend, Szlovákiát PovazskaBystrica, Lengyelországot pedig Srem városa képviselné. A projekt fő eleme a résztvevő országok népzenéjének bemutatása, modern zenekarok által, olyan módon, hogy mind a négy résztvevő ország delegál egy-egy zenekart, akik fellépnének mind a négy résztvevő város egy-egy rendezvényén. A Körmenden megrendezendő program kiválóan beépíthető az október végén megtartandó Körmend Város Ünnepnapja rendezvénysorozatba.

A pályázati cél megvalósításának időtartama: 2016. június - 2016. november

A pályázaton igényelhető támogatás: 16.000,- Euró vissza nem térítendő támogatás.

A pályázott támogatás mértéke maximum a projekt elszámolható összes költségének 80 %-a lehet. Szükséges tehát 20 százaléknyi önerő biztosítása.

A pályázati költségvetés a következőképpen alakulna:

Támogatás 16.000,- Euró

Önerő 4.000,- Euró

Mindösszesen 20.000,- Euró

A pályázaton elnyert összeg a projektben résztvevő 4 település között egyenlő mértékben kerül felosztásra. *Ez alapján Körmend városa 4.000,- Euró támogatást kapna, amelyhez szükséges 1.000,- Euró önrész biztosítása*.

Kérem a tisztelt Képviselő-testületet, hogy támogassa a pályázatban való részvételt, partnerként és biztosítsa a szükséges önerő mértékét az idei költségvetés gazdálkodási tartalékának terhére.

**Határozati javaslat:**

Körmend Város Önkormányzatának Képviselő-testülete

1. a Nemzetközi Visegrádi Alap keretein belül, kulturális rendezvények támogatására kiírt, a csehországi Rožnov pod Radhoštěm település által benyújtott pályázatban partnerként részt kíván venni.
2. a kulturális projekt megvalósításához 1.000,- Euró önrészt biztosít a 2016-os évi költségvetés gazdálkodási tartalékának terhére.

Felelős: polgármester

Határidő: 2016. március 15.

Körmend, 2016. február 18.

**Bebes István**

**polgármester**